Ego Gaucherius dominus Salinensis notum facio presentibus et futuris voluntate et assensu eorum qui partem habent in puteo burgi mei donasse me et concessisse domino Willermo abbati de Roseriis et domui eius in perpetuam helemosinam tantum de moria quantum medietas unius mansi refundere consuevit. Cum enim lavodium ipsius putei iam pene decideret et ruine proximum nobis omnibus grande periculum intentaret, supradictus abbas de Roseriis et fratres domus ipsius videntes tam subitum periculum imminere eidem periculo cognaverunt et proposuerunt occurrere et lavodium pene dirutum quia ligneum erat ac vetustum propriis laboribus et impensis reedificare et lapideum facere semel tamen et non amplius in sempiternum. Sic enim ordinaverunt sic promiserunt nec aliquis aliquando potest aut debet aliud ab eis requirere vel eos in aliquo molestare etiam si lavodium ipsum mox ut semel fuerit consummatum quod absit contingeret ruere. Unde et nos tanto eorum operi et labori volentes in aliquo respondere et expensis eorum aliquid recompensare de communi consensu predictam eis helemosinam fecimus ut domus de Roseriis sine aliqua contradictione eandem helemosinam habeat et perpetuo eam iure possideat. Volo autem et precipio successoribus meis ut hoc factum ratum habeant et quicumque post me dominium castri de Bracon tenuerit domui de Roseriis hanc helemosinam manuteneat et ubi necesse fuerit garantiam ferat. Hanc donationem fecimus in manu Willermi abbatis de Roseriis et Willermi prioris et Garnerii cellerarii eiusdem domus, laudantibus et concedentibus Maura matre mea, Willermo fratre meo comite Matisconensi et aliis qui partem habebant in puteo coram testibus his : Petro de Molli Prato, Rogerio de Musneth, Willermo de Lai et fratribus eius Humberto et Hugone, Girardo filio Willermi de Sancto Johanne, Stephano de Malo Pertuso, Tyberto de Balmis et Hugone Grosso militibus, Gaucherio de Montegne presbitero et Bernone cliente. Ut autem hoc factum perpetuam habeat firmitatem et inviolabiliter observetur ipsum factum presenti scripto fecimus commendari et cartam istam sigillorum nostrorum mei scilicet et matris mee Maure et fratris mei Willermi comitis Matisconensis impressione signari. Anno Dominice Incarnationis millesimo centesimo nonagesimo sexto.